કોલંબોઃ વિરાટ કોહલીના નેતૃત્વમાં ટીમ ઇન્ડિયા હાલ શ્રીલંકામાં છે. ત્રણ મેચની ટેસ્ટ શ્રેણી રમતાં પહેલાં આજથી ટીમ ઇન્ડિયા ત્રણ દિવસીય પ્રેક્ટિસ મેચ રમશે. ૧૫ સભ્યોની ભારતીય ટીમમાંથી ફક્ત ચાર ક્રિકેટર ઓપનર મુરલી વિજય, હરભજનસિંહ, અમિત મિશ્રા અને ઈશાંત શર્માને જ શ્રીલંકામાં ટેસ્ટ ક્રિકેટ રમવાનો અનુભવ છે એટલે સુધી કે કેપ્ટન વિરાટ કોહલી પણ શ્રીલંકામાં પોતાની પહેલી ટેસ્ટ રમશે.નવા કેપ્ટન વિરાટની આ પહેલી મોટી પરીક્ષા માનવામાં આવી રહી છે. જ્યારથી તે ટેસ્ટ ટીમનો કેપ્ટન બન્યો છે, તેના પ્રદર્શનમાં ઉતાર-ચઢાવ જોવા મળી રહ્યો છે. કોહલીની ટીમમાં મોટા ભાગના યુવાન ખેલાડીઓ છે અને ૧૧ ક્રિકેટર પહેલી વાર આ પાડોશી દેશમાં ટેસ્ટ મેચ રમવા મેદાનમાં ઊતરશે. આજથી શરૂ થયેલી પ્રેક્ટિસ મેચમાં કોહલી ઉપરાંત ટીમના અન્ય બેટ્સમેન મુરલી વિજય, લોકેશ રાહુલ, શિખર ધવન, અજિંક્ય રહાણે અને ચેતેશ્વર પૂજારા પ્રથમ ટેસ્ટ પહેલાં શ્રીલંકાની પીચના મિજાજને ઓળખવાની કોશિશ કરશે. આ અગાઉ ટીમ ઇન્ડિયાએ શ્રીલંકા પહોંચ્યાના ૨૪ કલાકમાં જ નેટ પ્રેક્ટિસ શરૂ કરી દીધી હતી. નવા કેપ્ટન વિરાટ કોહલીના ભારતીય ટીમના મોટા ભાગના ખેલાડીઓ માટે શ્રીલંકામાં ટેસ્ટ શ્રેણીનો નવો અનુભવ હશે. ભારતની આ યંગ બ્રિગેડના બેટ્સમેનો પર મોટી જવાબદારી છે, કારણ કે કેપ્ટન કોહલી અગાઉ જ સ્પષ્ટ કરી ચૂક્યો છે કે તે પાંચ બોલર્સ સાથે મેદાનમાં ઊતરશે. સ્પષ્ટ છે કે આનાથી છ નિષ્ણાત બેટ્સમેનોને શ્રેષ્ઠ દેખાવ કરવો પડશે.